ट्रक ले जाने पर फाइनांस कंपनी के लोगों को पीटा
पहलेट्रक फाइनांस कराया। फिर लाखों रुपए का बकाया ईएमआई वापस नहीं किया। जब फाइनांस कंपनी के लोग ट्रक जब्त कर ले जाने लगे, तो ट्रक मालिक ने चालक को पकड़ कर पीटा और चोरी का एफआईआर पंडरा ओपी में दर्ज करा दी। यह मामला पंडरा पुलिस की जांच के बाद सामने आया है। पंडरा ओपी प्रभारी आनंद कुमार सिंह ने बताया कि बुधवार को पंडरा ओपी क्षेत्र के ओटीसी ग्राउंड के पास दस लाख रुपए के स्टील पाइप लदे ट्रक (एनएल 01 एल 5321) को लेकर भाग रहे दो लोगों को पकड़ कर पंडरा पुलिस के हवाले करने की बात सामने आई थी। इस संबंध में पंडरा ओपी में लिखित शिकायत भी की गई थी। जब पुलिस ने पूरे मामले की जांच की, तो पता चला कि ट्रक फाइनांस कराने के बाद करीब चार ईएमआई बकाया है, जिसका भुगतान ट्रक मालिक नहीं कर रहे। जब फाइनांस कंपनी के लोग ट्रक जब्त कर ले जाने लगे, तो मालिक राजीव कुमार और उनके लोगों ने कंपनी के लोगों के साथ मारपीट की। पुलिस ट्रक जब्त कर थाने में रखी हुई है।
bho_Deva hin_Deva